b'\n_START_ARTICLE_\nTemela\n_START_SECTION_\nPavadinimas\n_START_PARAGRAPH_\n\xe2\x80\x9eJau sutemo temela, nusileido saulel\xc4\x97...\xe2\x80\x9c - \xc5\xa1ie liaudies dainos \xc5\xbeod\xc5\xbeiai geriausiai atspindi neregio dali\xc4\x85, tod\xc4\x97l reg\xc4\x97jimo negali\xc4\x85 turintys saviveiklininkai savo ansambl\xc4\xaf pavadino \xe2\x80\x9eTemela\xe2\x80\x9c - prietema.\n_START_SECTION_\nIstorija\n_START_PARAGRAPH_\nFoklorinis ansamblis buvo \xc4\xafkurtas 1984 m., o \xe2\x80\x9eTemelos\xe2\x80\x9c vard\xc4\x85 \xc4\xafgijo 1997 m. Ansambl\xc4\xaf \xc4\xafk\xc5\xabr\xc4\x97 tuometinis LASS K\xc4\x97daini\xc5\xb3 rajono organizacijos pirmininkas Romualdas Kirstukas. Naujam kolektyvui vadovauti buvo pasi\xc5\xablyta Centrin\xc4\x97s bibliotekos ved\xc4\x97jai Janinai Matulienei. Vadove ji i\xc5\xa1dirbo 13 met\xc5\xb3 \xe2\x80\x93 padaug\xc4\x97jo dalyvi\xc5\xb3, atsinaujino programa, gerai sekdavosi koncertuose, ap\xc5\xbei\xc5\xabrose, kelion\xc4\x97se. \xe2\x80\x9eTemela\xe2\x80\x9c koncertuodavo rajono kol\xc5\xabkiuose, mokyklose, gydymo \xc4\xafstaigose, va\xc5\xbein\xc4\x97davo ir \xc4\xaf kitus rajonus, dalyvaudavo ap\xc5\xbei\xc5\xabrose. Tautiniais r\xc5\xabbais saviveiklininkus apr\xc5\xabpino Akl\xc5\xb3j\xc5\xb3 draugija. \xc4\xae repeticijas \xc5\xbemon\xc4\x97s rinkdavosi i\xc5\xa1 \xc4\xafvairi\xc5\xb3 rajono kampeli\xc5\xb3, o koncertuoti da\xc5\xbenai tekdavo vykti mar\xc5\xa1rutiniais autobusais. Sunk\xc5\xb3 met\xc4\x85 ansambliui teko i\xc5\xa1gyventi apie 1990 m., \xc5\xbelugus sovietinei santvarkai, suma\xc5\xbe\xc4\x97jus finansavimui. Ta\xc4\x8diau ansamblio veikla nenutr\xc5\xabko - \xc5\xbemon\xc4\x97s rinkdavosi kart\xc4\x85 per savait\xc4\x99 ir dainuodavo liaudies dainas, giedodavo giesmes._NEWLINE_1997\xe2\x80\x932010 m. ansambliui vadovavo pedagog\xc4\x97 Irena Parnavien\xc4\x97. Jos entuziazmo d\xc4\x97ka kolektyvas dar labiau atsinaujino, pagyv\xc4\x97jo, sustipr\xc4\x97jo, be to, i\xc5\xa1sipl\xc4\x97t\xc4\x97 repertuaras. Dabar ansamblio dainuojami romansai - taip pat I. Parnavien\xc4\x97s id\xc4\x97ja. \xc5\xa0iai programos daliai moterys \xc4\xafsigijo retro stiliaus aprang\xc4\x85 - margas palaidines, ilgus sijonus, daug karoli\xc5\xb3 bei skryb\xc4\x97lai\xc4\x8di\xc5\xb3.\n_START_SECTION_\nRepertuaras\n_START_PARAGRAPH_\n"Temelos" repertuare - folkloras, romansai, autenti\xc5\xa1kos K\xc4\x97daini\xc5\xb3 kra\xc5\xa1to dainos. Ansamblio programas pa\xc4\xafvairina ne tik daininink\xc5\xb3, bet ir muzikin\xc4\x97s grup\xc4\x97s, skaitov\xc5\xb3 pasirodymai. Susirinkus daugiau \xc5\xbemoni\xc5\xb3, be liaudi\xc5\xa1k\xc5\xb3 dain\xc5\xb3, su\xc5\xa1okamas K\xc4\x97daini\xc5\xb3 kadrilis, krakoviakas, suktinis. Programos pa\xc4\xafvairinamos folkloriniais pasakojimais, porinimais, m\xc4\xafsl\xc4\x97mis, kitais kra\xc5\xa1to sen\xc5\xb3j\xc5\xb3 papro\xc4\x8di\xc5\xb3 ir smulkiosios tautosakos elementais. Ansamblio ir atskir\xc5\xb3 jo nari\xc5\xb3 atliekam\xc5\xb3 autenti\xc5\xa1k\xc5\xb3 k\xc5\xabrini\xc5\xb3 \xc4\xafra\xc5\xa1yta \xc4\xaf kompaktines plok\xc5\xa1teles.\n_START_SECTION_\nVeikla\n_START_PARAGRAPH_\n\xe2\x80\x9eTemela\xe2\x80\x9c per metus surengia apie 40 koncert\xc5\xb3. Jos dainos skamba rajonin\xc4\x97se \xc5\xa1vent\xc4\x97se ir renginiuose, linksmina miest\xc5\xb3 ir miesteli\xc5\xb3 gyventojus per vakarones ir susitikimus, guod\xc5\xbeia likimo draugus vietos ir respublikiniuose ne\xc4\xafgali\xc5\xb3j\xc5\xb3 renginiuose. Nepraleid\xc5\xbeiami kasmetiniai Baltosios lazdel\xc4\x97s dienos min\xc4\x97jimai, kal\xc4\x97din\xc4\x97s ir velykin\xc4\x97s vakaron\xc4\x97s, jubiliat\xc5\xb3 pagerbimai, adventiniai vakarai, svarbiausios kalendorin\xc4\x97s ir \xc5\xa1eimos \xc5\xa1vent\xc4\x97s.'